Rådets resolution

af 10. november 2003

om meddelelsen fra Kommissionen "En bedre anvendelse af direktiverne efter den nye metode"

(2003/C 282/02)

RÅDET FOR DEN EUROPÆISKE UNION,

SOM ERINDRER OM sine målsætninger i Rådets afgørelse af 22. juli 1993 (93/465/EØF)(1) og sin resolution af 7. maj 1985 om en ny metode i forbindelse med teknisk harmonisering og standarder(2), af 21. december 1989 om en global metode for overensstemmelsesvurdering(3) og af 28. oktober 1999 om standardiseringens rolle i Europa(4) samt om sine konklusioner af 1. marts 2002 om standardisering(5),

SOM ERKENDER den nye og globale metodes betydning som en hensigtsmæssig og effektiv reguleringsmodel, der giver mulighed for teknologisk innovation og styrker den europæiske industris konkurrenceevne samt støtter principperne om tillid, gennemsigtighed og kompetence,

SOM FREMHÆVER sin fortsatte støtte til Kommissionens indsats, både på det internationale og det regionale/bilaterale plan, med henblik på at udnytte og udbygge de muligheder, der findes i den nye metodes principper, for effektivt at beskytte f.eks. sundhed og sikkerhed og fjerne tekniske handelshindringer samt tilskynde handelspartnere til at vedtage standarder og regler, der er i overensstemmelse med Den Europæiske Unions bestemmelser,

SOM BEKRÆFTER sit tilsagn om yderligere at forbedre det indre markeds effektivitet samt om at styrke den europæiske industris konkurrenceevne, og SOM NOTERER SIG de omfattende høringer og drøftelser blandt interessenter samt medlemsstaternes nationale myndigheder,

SOM ERKENDER behovet for mere klare rammer for overensstemmelsesvurdering, akkreditering samt markedsovervågning i Den Europæiske Union,

SOM ERKENDER værdien af, at der er en fælles forståelse af medlemsstaternes ansvar for, at den nye og globale metode fungerer, samt behovet for, at medlemsstaterne gøres ansvarlige for opfyldelsen af deres forpligtelser, idet de dog selv kan bestemme, med hvilke midler dette skal ske,

SOM BEKRÆFTER nødvendigheden af, at Kommissionen og medlemsstaterne tager alle hensigtsmæssige skridt til yderligere at styrke og fremme gennemførelsen i alle medlemsstater af direktiver baseret på den nye og globale metodes principper og til at udvide disse princippers anvendelse til at omfatte nye områder,

SOM SER MED TILFREDSHED PÅ meddelelsen fra Kommissionen: "En bedre anvendelse af direktiverne efter den nye metode" og målsætningerne deri,

OPFORDRER KOMMISSIONEN TIL:

At foreslå hensigtsmæssige initiativer på området for overensstemmelsesvurdering og markedsovervågning, herunder navnlig følgende:

a) For så vidt angår de organer, der foretager overensstemmelsesvurdering i henhold til direktiverne efter den nye metode, samt de organer og myndigheder, som er involveret i vurdering, udpegning og overvågning af overensstemmelsesvurderingsorganerne:

1. At træffe foranstaltninger til at sikre, at alle bemyndigede organer udfører deres opgaver på samme niveau og på loyale konkurrencevilkår, herunder foranstaltninger:

- til at konsolidere de krav, som de bemyndigede organer skal overholde, såsom udveksling af erfaringer, udveksling af oplysninger om tilbagetrukne eller nægtede attester, samt krav vedrørende bemyndigede organers aktiviteter tværs over grænserne,

- til at etablere og støtte hensigtsmæssige procedurer for udveksling af oplysninger mellem bemyndigede organer, der respekterer princippet om forretningshemmeligheder, og som ikke begrænser konkurrencen mellem bemyndigede organer,

- til at konsolidere de krav, som de organer, der er involveret i udpegning, vurdering og overvågning af bemyndigede organer, skal overholde.

2. At støtte oprettelsen af et forum af medlemsstaternes myndigheder med ansvar for udpegning for således at lette udvekslingen af bedste praksis i forbindelse med vurdering, udpegning og overvågning af bemyndigede organer.

3. At oprette en effektiv informationsudvekslingsprocedure mellem udpegende myndigheder og akkrediteringsorganer, der har vurderet overensstemmelsesvurderingsorganer i alle medlemsstater, EØS og andre lande for at give mulighed for et styrket administrativt samarbejde.

4. At øge notifikationsprocedurens effektivitet og gennemsigtighed, idet der navnlig ses på udviklingen af et online-notifikationssystem, der stilles til rådighed af Kommissionen, og som tager sigte på at erstatte det eksisterende papirbaserede system, herunder adgang til en ajourført liste over bemyndigede organer og overensstemmelsesvurderingsorganer.

5. At udvikle en mere omfattende politik og mere omfattende retningslinjer for definition (herunder disses rolle i udpegningsproceduren) og anvendelse af akkreditering med henblik på at udbygge sammenhæng, gennemsigtighed og samarbejde blandt akkrediteringstjenester inden for Den Europæiske Union, både på det regulerede og det frivillige område, idet der tages hensyn til, at virksomhederne frit kan vælge, om de vil anvende disse på det ikke-regulerede område, samt de relevante internationale aspekter.

Udviklingen af en sådan politik bør navnlig omfatte akkrediteringsorganernes uafhængighed af kommercielle overensstemmelsesvurderingsaktiviteter og som en tjenesteydelse af almen økonomisk interesse at undgå konkurrence mellem de forskellige organer. Man bør overveje at medtage sådanne bestemmelser i de generelle retlige rammer for den nye metode.

b) For så vidt angår markedsovervågning og CE-mærkning:

1. Sammen med medlemsstaterne at overveje de væsentlige krav, der fastlægger de mål, som medlemsstaterne skal nå for så vidt angår markedsovervågning, og indføre rammer for det relevante administrative samarbejde i lovgivningen efter den nye metode, herunder udveksling af oplysninger mellem medlemsstaterne.

2. At forbedre sikkerhedsklausulproceduren, der er fastlagt i lovgivningen efter den nye metode, for at øge gennemsigtigheden og reducere behandlingstiden, således at den bliver mere effektivt og ensartet anvendt, og at gøre brug af den ekspertise, der findes i medlemsstaterne.

3. I samarbejde med medlemsstaterne, EØS-staterne og andre lande, der har indgået aftaler med Den Europæiske Union om anvendelse af CE-mærkning på deres område, samt europæiske interessenter at indlede en kampagne for bedre at fremme og tydeliggøre CE-mærkningens betydning og dens tilknytning til frivillige produktmærker.

At indføre foranstaltninger til beskyttelse af CE-mærkningen.

c) For så vidt angår generelle foranstaltninger:

1. At foreslå foranstaltninger til præcisering og harmonisering af definitioner af horisontal karakter med henblik på en sammenhængende anvendelse gennem medtagelse af aspekter, der kan anvendes på alle sektorer, i én enkelt retsakt.

2. Med henblik på den udvidede Union og på en styrket anvendelse af direktiverne at overveje, hvorledes der kan gives mulighed for at forene sparsom teknisk ekspertise i en fælles pulje og sikre en effektiv beslutningsform.

3. I samarbejde med medlemsstaterne at sikre en konsekvent anvendelse af overensstemmelsesvurderingsprocedurer for produkter, der er omfattet af mere end et enkelt direktiv, idet det overvejes, om en mere sammenhængende række moduler kan gøres tilgængelige i særdirektiver, og samtidig sikres, at der så kun anvendes standardmoduler. Leverandørens overensstemmelseserklæring bør anvendes, når det er muligt.

(1) Rådets afgørelse af 22. juli 1993 om modulerne for de forskellige faser i procedurerne for overensstemmelsesvurdering og regler om anbringelse og anvendelse af "CE-overensstemmelsesmærkningen", med henblik på anvendelse i direktiverne om teknisk harmonisering (93/465/EØF) (EFT L 220 af 30.8.1993, s. 23).

(2) EFT C 136 af 4.6.1985.

(3) EFT C 10 af 16.1.1990.

(4) EFT C 141 af 19.5.2000.

(5) EFT C 66 af 15.3.2002.